
อาศัยอำนาจตามความในมาตรา  ๒๕  แห่งพระราชบัญญัติสัญญาซื้อขายล่วงหน้า  พ.ศ.  ๒๕๔๖  คณะกรรมการกำกับตลาดทุนออกประกาศไว้  ดังต่อไปนี้
ข้อ	๑	ให้บุคคลที่มีอำนาจควบคุมการแต่งตั้งหรือถอดถอนกรรมการตั้งแต่กึ่งหนึ่งของกรรมการทั้งหมดของผู้ประกอบธุรกิจสัญญาซื้อขายล่วงหน้า  ไม่ว่าโดยทางตรงหรือทางอ้อม  
เป็นผู้รับประโยชน์จากหุ้นตามมาตรา  ๒๕  แห่งพระราชบัญญัติสัญญาซื้อขายล่วงหน้า  พ.ศ.  ๒๕๔๖  
ข้อ	๒	ในการพิจารณาผู้รับประโยชน์จากหุ้นตามข้อ  ๑  ให้นับรวมบุคคล  ดังต่อไปนี้  ด้วย
(๑)	คู่สมรส  รวมถึงผู้ซึ่งอยู่กินกันฉันคู่สมรสของบุคคลดังกล่าว
(๒)	บุตรที่ยังไม่บรรลุนิติภาวะของบุคคลดังกล่าว
(๓)	บุคคลที่มีเจตนาร่วมกันใช้สิทธิออกเสียงของตนและบุคคลอื่นไปในทางเดียวกัน  
หรือให้บุคคลอื่นใช้สิทธิออกเสียงของตน  เพื่อควบคุมสิทธิออกเสียงหรือควบคุมผู้ประกอบธุรกิจ
สัญญาซื้อขายล่วงหน้าร่วมกัน  และบุคคลดังกล่าวมีความสัมพันธ์หรือมีพฤติกรรมร่วมกับบุคคลอื่น
ในลักษณะดังนี้
(ก)	การมีข้อตกลงเกี่ยวกับการใช้สิทธิออกเสียงไปในทางเดียวกัน
(ข)	การมีข้อตกลงในการบริหารกิจการร่วมกัน
(ค)	การมีแหล่งเงินทุนร่วมกันหรือมีพฤติกรรมในการร่วมกันจัดหาแหล่งเงินทุน  
เพื่อนำมาซึ่งอำนาจในการควบคุมกิจการของผู้ประกอบธุรกิจสัญญาซื้อขายล่วงหน้า
(ง)	การมีข้อตกลงเกี่ยวกับการรักษาหรือเปลี่ยนแปลงสัดส่วนการถือหุ้นของผู้ประกอบธุรกิจสัญญาซื้อขายล่วงหน้า  (standstill  agreement)
(จ)	การให้บุคคลอื่นใช้สิทธิออกเสียงของตนเป็นปกติและอย่างต่อเนื่องในการประชุมผู้ถือหุ้นของผู้ประกอบธุรกิจสัญญาซื้อขายล่วงหน้า  ไม่ว่าบุคคลอื่นนั้นจะเป็นผู้ถือหุ้นของผู้ประกอบธุรกิจ
สัญญาซื้อขายล่วงหน้าหรือไม่  แต่ไม่รวมถึงการมอบฉันทะในกรณีที่เป็นทางปฏิบัติปกติ
(ฉ)	การมีอำนาจจัดการในห้างหุ้นส่วน  หรือการเป็นกรรมการหรือพนักงานของบริษัท  หรือนิติบุคคลอื่นใด  โดยมีการแสดงตนหรือมีพฤติกรรมที่แสดงว่าตนถือหุ้นของกิจการแทนหรือ
ร่วมกับห้างหุ้นส่วน  บริษัท  หรือนิติบุคคลอื่นใดนั้น
(ช)	การให้หุ้นของกิจการแก่บุคคลอื่นที่มิใช่การให้โดยเสน่หาตามความสัมพันธ์ปกติระหว่างบิดามารดากับบุตรที่บรรลุนิติภาวะ
(ซ)	การมีข้อตกลงระหว่างกันของบุคคลใด  ๆ  เพื่อซื้อขายหุ้นของผู้ประกอบธุรกิจ
สัญญาซื้อขายล่วงหน้าในราคาต่ำโดยไม่มีเหตุอันควร  แต่ไม่รวมถึงการซื้อขายหุ้นระหว่างบิดามารดากับบุตรที่บรรลุนิติภาวะ
ข้อ	๓	บุคคลที่มีอำนาจกำหนดหรือควบคุมตามมาตรา  ๒๕  วรรคสี่  (๑)  และ  (๒)  
แห่งพระราชบัญญัติสัญญาซื้อขายล่วงหน้า  พ.ศ.  ๒๕๔๖  ที่มาจากการนับรวมตามข้อ  ๒  ให้เป็น
ผู้รับประโยชน์จากหุ้นด้วย
ข้อ	๔	ในกรณีที่ผู้ประกอบธุรกิจสัญญาซื้อขายล่วงหน้ามีผู้ที่เข้าลักษณะเป็นผู้รับประโยชน์จากหุ้นตามที่กำหนดในประกาศนี้  อยู่แล้วก่อนวันที่ประกาศนี้มีผลใช้บังคับ  ให้ผู้ประกอบธุรกิจ
สัญญาซื้อขายล่วงหน้าดำเนินการยื่นคำขอรับความเห็นชอบ  ภายใน  ๑๘๐  วัน  นับแต่วันที่ประกาศนี้
มีผลใช้บังคับ
ข้อ	๕	ประกาศนี้ให้ใช้บังคับตั้งแต่วันที่  ๑๖  สิงหาคม  พ.ศ.  ๒๕๖๙  เป็นต้นไป
ประกาศ  ณ  วันที่  ๑๑  สิงหาคม  พ.ศ.  ๒๕๖๙

